ไฟแนนซ์ทูเดย์
โดย...ต้นหลิว
25 ก.พ. 2558

โดย...ต้นหลิว
...มหากาพย์ฉ้อโกงเงินสถาบันเทคโนโลยีพระจอมเกล้าเจ้าคุณทหารลาดกระบัง (สจล.) เข้มข้นขึ้นไปอีกขั้นเมื่อวานนี้ หลังกองปราบฯ แจ้ง 5 ข้อหาหนัก อดีต 3 ผู้บริหารใหญ่ของ สจล. คือ ถวิล พึ่งมา อดีตอธิการบดี สรรพสิทธิ์ ลิ่มนรรัตน์ อดีตผู้ช่วยอธิการบดี และศรุต ราชบุรี อาจารย์ใน สจล.แต่ละข้อหานี่หนักๆทั้งนั้น ตั้งแต่ร่วมกันเป็นเจ้าพนักงานใช้อำนาจหน้าที่โดยมิชอบ, ร่วมกันสนับสนุนพนักงานละเว้นการปฏิบัติหน้าที่, ร่วมกันปลอมแปลงเอกสารของทางราชการ, ร่วมกันลักทรัพย์ และร่วมกันฟอกเงิน 
หากยังจำกันได้ ถวิล เคยถูกสภา สจล. มีมติ 9 ต่อ 4 ให้ปลดออกจากตำแหน่งอธิการบดี และตั้งคณะกรรมการสอบวินัยหลังเกิดเรื่องอื้อฉาวมาแล้วในปี 2556 ครั้งนี้ ตำรวจพบหลักฐานลายเซ็นชัดเจน และยังพบว่าอดีตอธิการบดี สจล. มีความสนิทสนมเป็นพิเศษกับ ทรงกลด ศรีประสงค์ อดีตผู้จัดการแบงก์ไทยพาณิชย์ ที่เป็นผู้ต้องหาสำคัญในคดีด้วย
ธนาคารไทยพาณิชย์เองเคยระบุก่อนหน้านี้แล้วว่า มีหลักฐานชัดเจนเรื่องการฉ้อโกงเงิน สจล.ส่งให้ตำรวจไปแล้ว ไม่ได้พยายามปกปิดอะไรตามที่ สจล.ออกมาแถลงข่าวหลายต่อหลายครั้งก่อนหน้านี้
ใครพูดจริง ใครกินปูนร้อนท้อง งานนี้อีกไม่นานได้รู้กัน